

RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

saistošie noteikumi

Rīgā

|  |  |
| --- | --- |
| 2025. gada 29. janvārī | Nr. RD-25-324-sn |
|  | (prot. Nr. 135, 90. §) |

**Par Rīgas valstspilsētas pašvaldības līdzdalības budžeta nolikumu**

Izdoti saskaņā ar Pašvaldību likuma 61. pantu

**I. Vispārīgie jautājumi**

1. Saistošie noteikumi (turpmāk – nolikums) nosaka kārtību, kādā tiek organizēts Rīgas valstspilsētas pašvaldības (turpmāk – pašvaldība) līdzdalības budžeta projektu (turpmāk – projekts) īstenošanas konkurss (turpmāk – konkurss).

2. Konkursu organizē Rīgas Apkaimju iedzīvotāju centrs (turpmāk – RAIC).

3. Nolikuma mērķis ir veicināt pašvaldības administratīvās teritorijas iedzīvotāju līdzdalību teritorijas attīstības plānošanā.

**II. Projektiem paredzētais finansējums un projektu kritēriji**

4. Projektiem paredzētais finansējumsatbilstoši normatīvajiem aktiem tiek noteikts pašvaldības kārtējā budžeta ietvaros.

5. Konkursam iesniedzamo projektu kategorijas:

5.1. infrastruktūras projekti – viena projekta maksimālās īstenošanas izmaksas ir 250 000 *euro*;

5.2. iekšpagalmu projekti – viena projekta maksimālās īstenošanas izmaksas ir 250 000 *euro*;

5.3. sociālo inovāciju (nemateriālie) projekti *–* viena projekta maksimālās īstenošanas izmaksas ir 50 000 *euro*.

6. Projekts nedrīkst būt komerciāla, reliģiska vai politiska rakstura.

7. Netiek atbalstīts projekts, kuram ir piešķirts finansējums citos pašvaldības konkursos vai tas tiek finansēts no pašvaldības budžeta.

8. Nolikuma 5.1. un 5.2. apakšpunktā minētajiem projektiem tiek izvirzīti šādi nosacījumi:

8.1. projekta rezultātā ilglaicīgi (vismaz 10 gadus) tiks uzlabota apkaimes publiskā infrastruktūra, un šiem uzlabojumiem ir sabiedriski nozīmīga vērtība, kā arī projekta rezultāts būs plaši pieejams iedzīvotājiem;

8.2. projekts ir saistīts ar jaunas infrastruktūras radīšanu vai jau esošas infrastruktūras uzlabošanu.

9. Nolikuma 5.2. apakšpunktā minētajiem projektiem papildus 8. punktā minētajam tiek izvirzīti šādi nosacījumi:

9.1. var tikt pieteiktas teritorijas, ko iespējams izveidot un ierīkot kā kopēju rekreācijas teritoriju vairāku māju iedzīvotājiem (kvartālam, māju grupai u. tml.) ar nosacījumu, ka šai teritorijai ir nodrošināta publiskā piekļuve līdz ielu sarkanajām līnijām vismaz no divām pusēm, kā arī nodrošināts piebraucamais ceļš vismaz no vienas puses;

9.2. dzīvokļu īpašnieki lēmuši par projektu un nodomu slēgt līgumu ar pašvaldību par zemesgabala izmantošanu.

10. Nolikuma 5.3. apakšpunktā minētajiem projektam papildus 8. punktā minētajam tiek izvirzīti šādi nosacījumi:

10.1. projekts ir vērsts uz aktivitāti, jauna pakalpojuma izstrādi vai tā pilotēšanu, kā rezultātā sabiedrība gūst labumu, veicinot dzīves kvalitātes paaugstināšanos, piekļuvi jauniem pakalpojumiem, inovāciju ieviešanu, sociālo un ekonomisko attīstību u. c.;

10.2. projekts tiek piesaistīts konkrētai adresei;

10.3. projekts var tikt īstenots iekštelpās vai ārtelpā, vienā vai vairākās adresēs;

10.4. projekts veidots tā, lai projekta rezultātu konkrētās mērķa grupas iedzīvotāji varētu izmantot bez iepriekšējas sagatavotības un zināšanām.

**III. Projekta pieteikuma iesniegšana**

11. Paziņojums par konkursa izsludināšanu tiek publicēts pašvaldības oficiālajā tīmekļvietnē www.riga.lv un Valsts vienotajā ģeotelpiskās informācijas portālā www.geolatvija.lv (turpmāk – portāls www.geolatvija.lv), norādot:

11.1. projekta pieteikumu iesniegšanas veidu;

11.2. projekta pieteikumu iesniegšanas termiņu, kas ir 30 dienas no konkursa izsludināšanas dienas;

11.3. ar konkursu saistīto informāciju;

11.4. kontaktpersonu.

12. Atbildes uz projekta iesniedzēja jautājumiem RAIC sniedz pēc iespējas ātrāk, bet ne vēlāk kā piecu darba dienu laikā.

13. Projekta pieteikumu (1. pielikums) ir tiesīga iesniegt [Pašvaldību likuma](https://likumi.lv/ta/id/336956-pasvaldibu-likums) [60. panta](https://likumi.lv/ta/id/336956-pasvaldibu-likums#p60) trešās daļas 1. punktā noteiktā persona (turpmāk – iesniedzējs).

14. Iesniedzējs konkursam var iesniegt neierobežotu skaitu projektu pieteikumu.

15. Projekta pieteikums jāaizpilda elektroniski un jāiesniedz portālā [www.geolatvija.lv](http://www.geolatvija.lv) atbilstoši nolikuma 1. pielikumā sniegtajām prasībām.

16. Projekta pieteikumam ir jāpievieno zemes īpašnieka saskaņojums, ja projekts paredz ieguldījumu citai publiskai personai vai privātpersonai piederošā īpašumā, un piekrišana slēgt līgumu ar pašvaldību par zemesgabala izmantošanu, ja projekta rezultātā ir paredzami ieguldījumi infrastruktūrā vai plānoto aktivitāšu norisei nepieciešams šis īpašums (2. pielikums).

17. Iesniedzot projektu, iesniedzējs piekrīt, ka projekts var tikt īstenots nepilnā apjomā vai ar izmaiņām.

18. Pašvaldība apņemas saglabāt projekta funkcionalitāti maksimāli tuvu iesniegtā projekta idejai, tas ir, nemainot būtību vai apvienot saderīgas idejas, kas iesniegtas vienā vai blakus teritorijās.

19. Iesniedzējs ir tiesīgs līdz projekta pieteikuma iesniegšanas termiņa beigām grozīt iesniegto projekta pieteikumu.

**IV. Konkursa komisijas pienākumi un tiesības**

20. Konkursā iesniegtos projektu pieteikumus vērtē konkursa vērtēšanas komisija (turpmāk – komisija), kuras sastāvā ir komisijas priekšsēdētājs, komisijas priekšsēdētāja vietnieks un vismaz deviņi komisijas locekļi. Komisijas sastāvs tiek apstiprināts ar Rīgas pilsētas izpilddirektora rīkojumu.

21. Komisijas pienākumi un tiesības:

21.1. izvērtēt iesniegtos projektu pieteikumus atbilstoši normatīvo aktu prasībām;

21.2. noteikt projektus, kuri virzāmi balsošanai;

21.3. apstiprināt projektu īstenošanai nepieciešamo prognozējamo finansējumu;

21.4. pieaicināt komisijas darbā nozaru ekspertus viedokļa sniegšanai;

21.5. nodot projektu īstenošanai atbildīgajai institūcijai;

21.6. ja pirms projekta īstenošanas tiek konstatēts, ka projekta īstenošanas izmaksas pārsniedz nolikuma 5. punktā minētās viena projekta maksimālās īstenošanas izmaksas par 15 %, komisijai ir tiesības lemt par tā noraidīšanu un virzīt īstenošanai nākamo visvairāk balsu saņēmušo projektu.

22. Komisija noraida projekta pieteikumu, ja:

22.1. projekta pieteikums neatbilst normatīvo aktu prasībām;

22.2. projekta īstenošana ir atzīta par neiespējamu;

22.3. projektu nevar uzsākt triju mēnešu laikā pēc projektu konkursa rezultātu paziņošanas un īstenot divu gadu laikā;

22.4. projekta pieteikums ir iesniegts pēc projekta pieteikumu iesniegšanas termiņa beigām.

23. Komisija izbeidz konkursu bez rezultātiem, ja:

23.1. nav iesniegts neviens projekta pieteikums;

23.2. visi iesniegtie projektu pieteikumi tiek noraidīti konkursa pirmajā un otrajā kārtā;

23.3. tiek konstatēts cits būtisks iemesls, kas liedz turpināt konkursa norisi.

**V. Projektu pieteikumu vērtēšanas kārtība**

24. Projektu vērtēšana notiek kārtās. Pēc projektu iesniegšanas termiņa beigām komisija vērtē projektu atbilstību normatīvajiem aktiem, pieņem lēmumu par projekta noraidīšanu vai virzīšanu uz vērtēšanas otro kārtu, nosakot atbildīgo un saistītās institūcijas.

25. Otrajā kārtā projekta pieteikumus vērtē atbildīgā institūcija sadarbībā ar pirmajā kārtā noteiktajām saistītajām institūcijām. Projekta pieteikums, ja nepieciešams, tiek pārskatīts un uzlabots sadarbībā ar iesniedzēju un pieaicinot nozaru ekspertus.

26. Ja tiek iesniegti līdzīgi projekti vai projekti, kas saistīti teritoriāli, komisija var pieņemt lēmumu par to apvienošanu.

27. Ja projektu paredzēts īstenot citai publiskai personai vai privātpersonai piederošā īpašumā, par projektu atbildīgā institūcija vienojas ar zemes īpašnieku par uzturēšanas nosacījumiem.

28. Atbildīgā institūcija nosaka projekta prognozējamo finansējumu un uzturēšanas izmaksas.

29. Komisija izvērtē atbildīgās institūcijas sniegtos atzinumus par projekta īstenošanas iespējamību un pieņem lēmumu virzīt projektu balsošanai.

30. Jebkurā no kārtām var tikt lūgta papildu informācija no iesniedzēja, atbildīgās institūcijas, citām valsts un pašvaldības iestādēm vai nozaru ekspertiem, ja tas nepieciešams projekta pieteikuma vērtēšanai.

**VI. Balsošana**

31. Balsot par projektiem var elektroniski portāla www.geolatvija.lv sadaļā “Līdzdalības budžets” atbilstoši autorizācijas noteikumiem vai klātienē RAIC Klientu apkalpošanas punktos.

32. Balsošana notiek vienu mēnesi.

33. Iedzīvotājam ir tiesības nobalsot vienu reizi par katru projektu.

34. Balsojumu nevar atsaukt.

**VII. Konkursa rezultātu noteikšana un to paziņošana**

35. Balsošanā tiek noteikts minimālais balsu skaits katrai projektu kategorijai, ko nepieciešams sasniegt, lai projekts varētu tikt virzīts īstenošanai:

35.1. infrastruktūras projekti – 500 balsis;

35.2. iekšpagalmu projekti –300 balsis;

35.3. sociālo inovāciju (nemateriālie) projekti – 100 balsis.

36. Īstenošanai tiek virzīts viens visvairāk balsu saņēmušais infrastruktūras projekts katrā no apkaimju dalījuma zonām (3. pielikums):

36.1. Daugavas kreisais krasts;

36.2. Daugavas labā krasta dienvidu daļa;

36.3. Daugavas labā krasta ziemeļu daļa.

37. Papildus 36. punktā minētajiem projektiem īstenošanai tiek virzīti nākamie visvairāk balsu saņēmušie infrastruktūras projekti.

38. Ja netiek sasniegts minimālais balsu skaits par infrastruktūras projektu kādā no apkaimju dalījuma zonām*,* īstenošanai tiek virzīts nākamais visvairāk balsu saņēmušais infrastruktūras projekts citā zonā.

39. Īstenošanai tiek virzīts viens visvairāk balsu saņēmušais iekšpagalmu projekts.

40. Īstenošanai tiek virzīti divi visvairāk balsu saņēmušie sociālo inovāciju (nemateriālie) projekti.

41. Ja netiek sasniegts 35. punktā norādītais minimālais balsu skaits kādā no projektu kategorijām, īstenošanai tiek virzīts nākamais visvairāk balsu saņēmušais infrastruktūras projekts.

42. Paziņojums par konkursa rezultātiem tiek publicēts pašvaldības oficiālajā tīmekļvietnē [www.riga.lv](http://www.riga.lv/) un portālā www.geolatvija.lv, norādot projekta nosaukumu, īstenošanas vietu un iesniedzēju.

**VIII. Projektu īstenošana un apsaimniekošana**

43. Projektus īsteno komisijas noteiktā atbildīgā institūcija.

44. Ja projekts paredz ieguldījumu citai publiskai personai vai privātpersonai piederošā īpašumā, ar zemesgabala īpašnieku pirms projekta īstenošanas uzsākšanas tiek slēgts līgums par zemesgabala izmantošanu.

45. Ja nekustamais īpašums, kurā īstenots projekts, pieder citai publiskai personai vai privātpersonai, projekta rezultāts pēc 10 gadiem no tā nodošanas ekspluatācijā brīža paliek zemesgabala īpašniekam un viņam ir tiesības to demontēt par saviem līdzekļiem vai turpināt to uzturēt.

|  |  |
| --- | --- |
| Rīgas domes priekšsēdētājs | V. Ķirsis |